L 191/14
RO
Jurnalul Oficial al Uniunii Europene
28.7.2023
(77)
Extracția, prelucrarea și comercializarea resurselor minerale naturale sunt fundamentale pentru furnizarea mate­ riilor prime necesare producției de baterii.
Fabricanții de baterii, indiferent de poziție, de influența asupra furnizorilor și de amplasarea geografică, ar putea in mod neintenționat să contribuie la efectele negative din lanțul de aprovizionare cu minerale.
În cazul anumitor materii prime, peste jumătate din producția mondială este destinată utilizării în aplicații din domeniul bateriilor.
De exemplu, peste 50 % din cererea mondială de cobalt și peste 60 % din litiul produs la nivel mondial sunt utilizate pentru producția de baterii.
Aproximativ 8 % din producția mondială de grafit natural și 6 % din producția mondială de nichel intră în fabricarea de baterii.
(78)
Numai câteva țări furnizează materiile prime folosite la fabricarea bateriilor și, în unele cazuri, standardele scăzute de guvernanță în respectivele țări pot exacerba problemele sociale și de mediu.
Extracția și rafinarea cobaltului și a nichelului sunt legate de o gamă largă de probleme sociale și de mediu.
Deși impactul social și de mediu al grafitului natural este mai puțin grav, extracția grafitului natural poate avea repercusiuni grave asupra sănătății și asupra mediului, întrucât se realizează în principal prin operațiuni artizanale și la scară redusă, preponderent în contexte informale.
Acest lucru, împreună cu absența actualizării periodice a planurilor de închidere a minelor și absența reabilitării acestora, poate duce la distrugerea ecosistemelor și a solurilor.
Creșterea preconizată a utilizării litiului în fabricarea bateriilor va exercita, după toate probabilitățile, o presiune suplimentară asupra operațiunilor de extracție și rafinare.
Prin urmare, este oportun ca litiul să fie inclus în domeniul de aplicare al obligațiilor de diligență necesară pentru baterii.
Creșterea masivă preconizată a cererii de baterii în Uniune nu ar trebui să contribuie la o creștere a acestor riscuri sociale și de mediu.
(79)
Unele dintre materiile prime utilizate la fabricarea bateriilor, cum ar fi cobaltul, litiul și grafitul natural, sunt considerate drept materii prime critice pentru Uniune, astfel cum a indicat Comisia în Comunicarea sa din 3 septembrie 2020 intitulată „Reziliența materiilor prime critice: trasarea unui model pentru îmbunătățirea securității și a durabilității”, iar aprovizionarea sustenabilă cu aceste materii prime este necesară pentru ca ecosistemul bateriilor din Uniune să funcționeze în mod adecvat.
(80)
Actori din cadrul lanțului de aprovizionare pentru baterii au depus deja o serie de eforturi voluntare pentru a încuraja aderarea la practici de aprovizionare sustenabilă, printre acestea regăsindu-se Inițiativa pentru asigurarea mineritului responsabil, Inițiativa pentru minerale responsabile și Cadrul de evaluare responsabilă pentru industria cobaltului.
Cu toate acestea, nu este sigur că eforturile voluntare de instituire a unor sisteme de diligență necesară vor asigura respectarea aceluiași set de norme minime de către toți operatorii economici care introduc baterii pe piața Uniunii.
(81)
În Uniunea Europeană, cerințele generale privind obligația de diligență necesară pentru anumite minerale și metale au fost introduse prin Regulamentul (UE) 2017/821 al Parlamentului European și al Consiliului (23).
Cu toate acestea, regulamentul nu face referire la mineralele și materialele utilizate pentru fabricarea bateriilor.
(82)
Prin urmare, având în vedere creșterea exponențială preconizată a cererii de baterii în Uniune, un operator economic care introduce o baterie pe piața Uniunii ar trebui să instituie o politică privind diligența necesară pentru baterii.
Astfel, ar trebui să fie stabilite cerințe în prezentul regulament pentru a aborda riscurile sociale și de mediu inerente extracției, prelucrării și comercializării anumitor materii prime și anumitor materii prime secundare utilizate la fabricarea bateriilor.
O astfel de politică ar trebui să îi vizeze pe toți operatorii din lanțul de aprovizionare, precum și filialele și subcontractanții acestora, din domeniul extracției, procesării și comercializării anumitor materii prime și a anumitor materii prime secundare.
(83)
Atunci când instituie o politică privind diligența necesară bazată pe riscuri pentru baterii, operatorul economic ar trebui să o întemeieze pe standarde și principii în materie de diligență necesară recunoscute la nivel internațional, cum ar fi cele incluse în Principiile directoare ale ONU privind afacerile și drepturile omului, cele zece principii ale Pactului mondial al Organizației Națiunilor Unite, Orientările Programului Națiunilor Unite pentru Mediu (UNEP) pentru evaluarea socială a ciclului de viață al produselor, Declarația tripartită de principii a Organizației Inter­ naționale a Muncii (OIM) privind întreprinderile multinaționale și politica socială, Orientările Organizației pentru Cooperare și Dezvoltare Economică (OCDE) pentru întreprinderile multinaționale și Orientările OCDE privind diligența necesară pentru o conduită responsabilă în afaceri.
Standardele și principiile respective, pe care fiecare operator economic ar trebui să le adapteze la contextul și circumstanțele sale specifice, reflectă o înțelegere comună în rândul guvernelor și al părților interesate.
În ceea ce privește extracția, prelucrarea și comercializarea resurselor minerale naturale utilizate la fabricarea bateriilor, Orientările OCDE privind diligența necesară refe­ ritoare la existența unui lanț de aprovizionare responsabil în cazul minereurilor provenite din zone afectate de conflicte și cu risc ridicat reprezintă un standard recunoscut la nivel internațional care abordează riscurile specifice ale unor încălcări grave ale drepturilor omului, precum și un efort susținut al guvernelor și al părților interesate pentru a stabili bune practici în acest domeniu.
(23) Regulamentul (UE) 2017/821 al Parlamentului European și al Consiliului din 17 mai 2017 de stabilire a unor obligații de diligență necesară în cadrul lanțului de aprovizionare care revin importatorilor din Uniune de staniu, tantal și tungsten, de minereuri ale acestora și de aur provenind din zone de conflict și din zone cu risc ridicat (JO L 130, 19.5.2017, p. 1).